Direktiva Komisije 2001/116/ES

z dne 20. decembra 2001

o prilagajanju Direktive Sveta 70/156/EGS o približevanju zakonodaje držav članic o homologaciji motornih in priklopnih vozil tehničnemu napredku

(Besedilo velja za EGP)

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil [1], kakor je bila nazadnje spremenjena z Direktivo 2000/40/ES Evropskega parlamenta in Sveta [2], in zlasti člena 13(2),

ob upoštevanju naslednjega:

(1) Direktiva 70/156/EGS in njene priloge so bile večkrat spremenjene in je zaradi nadaljnjih sprememb prilog potrebno iz razlogov jasnosti pripraviti prečiščeno besedilo.

(2) Upravna dokumentacija, potrebna za homologacijo celotnega vozila, ki je vsebovana v teh prilogah, se uporablja za vozila kategorije M1, opremljena z motorjem z notranjim zgorevanjem.

(3) Priloge k Direktivi 70/156/EGS, kakor so spremenjene s to direktivo, vsebujejo tudi vso upravno dokumentacijo za homologacijo vozil drugih kategorij razen M1. Vendar se takšne homologacije lahko podelijo šele po začetku veljavnosti direktive, ki bo razveljavila in nadomestila Direktivo 70/156/EGS, in po začetku veljavnosti sprememb ustreznih posamičnih direktiv, potrebnih zaradi uporabe pri vozilih nekaterih kategorij razen kategorije M1.

(4) Predvideti je treba tudi enotno ureditev za označevanje homologacijskih številk.

(5) Direktivo 70/156/EGS je treba ustrezno spremeniti.

(6) Ukrepi, predvideni v tej direktivi, so skladni z mnenjem Odbora za prilagajanje tehničnemu napredku, ustanovljenega z Direktivo 70/156/EGS -

SPREJELA NASLEDNJO DIREKTIVO:

Člen 1

Direktiva 1970/156/EGS se spremeni:

1. v drugem pododstavku člena 4(1) se črta naslednje besedilo: "in je treba dodeliti posebno homologacijsko številko skladno z določbami Priloge VII";

2. v šestem pododstavku člena 8(2)(c) se črta naslednje besedilo: "in nadomestiti posebne homologacijske številke z običajnimi homologacijskimi številkami";

3. priloge k Direktivi 70/156/EGS se nadomestijo s prilogami k tej direktivi.

Člen 2

1. Za homologacijo vozil države članice uporabljajo Direktivo 70/156/EGS, kakor je bila spremenjena s to direktivo, samo za vozila kategorije M1, opremljena z motorjem z notranjim zgorevanjem.

2. Za homologacijo vozil kategorije M1 za posebne namene države članice samo na zahtevo proizvajalca uporabljajo člen 4(1) Direktive 70/156/EGS, kakor je bila spremenjena z Direktivo 1998/14/ES [3].

3. Člen 10 Direktive 70/156/EGS, kakor je bila spremenjena z Direktivo 87/358/EGS [4] se še naprej uporablja za homologacijo vozil razen tistih, navedenih v odstavku 1.

Člen 3

1. Za izdajo potrdila o skladnosti na podlagi ES-homologacije se lahko še naprej uporabljajo obstoječi vzorci do 30. junija 2003.

2. Ta direktiva ne razveljavlja nobene homologacije, ki je bila podeljena preden je začela veljati, in ne preprečuje razširitve takšnih homologacij pod pogoji direktive, na podlagi katere so bile prvotno podeljene.

Člen 4

1. Države članice sprejmejo in objavijo zakone in druge predpise, potrebne za uskladitev s to direktivo, najpozneje do 1. julija 2002. O tem takoj obvestijo Komisijo. Te predpise uporabljajo od 1. julija 2002.

Države članice se pri sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 5

Ta direktiva začne veljati dvajseti dan po objavi v Uradnem listu Evropskih skupnosti.

Člen 6

Ta direktiva je naslovljena na države članice.

V Bruslju, 20. decembra 2001

Za Komisijo

Erkki Liikanen

Član Komisije

[1] UL L 42, 23.2.1970, str. 1.

[2] UL L 292, 9.11. 2001, str. 21.

[3] UL L 91, 25.3.1998, str. 1.

[4] UL L 192, 11.7.1987, str. 51.

--------------------------------------------------

SEZNAM PRILOG

Priloga I | Popoln seznam opisnih podatkov za ES-homologacijo vozil |

Priloga II | Opredelitev kategorij vozila in tipov vozila |

Priloga III | Opisni list za ES-homologacijo vozila |

Priloga IV | Seznam zahtev za ES-homologacijo vozila |

Priloga V | Postopki za ES-homologacijo vozila |

Priloga VI | Certifikat o ES-homologaciji vozila |

Priloga VII | Sistem številčnega označevanja certifikatov o ES-homologaciji |

Priloga VIII | Rezultati preskusov |

Priloga IX | ES-potrdilo o skladnosti |

Priloga X | Skladnost proizvodnje |

Priloga XI | Lastnosti vozil za posebne namene in določbe zanje |

Priloga XII | Omejitve števila vozil za majhne serije in za zaključek serije |

Priloga XIII | Seznam podeljenih ES-homologacij po posamičnih direktivah |

Priloga XIV | Postopki za večstopenjsko ES-homologacijo |

Priloga XV | Certifikat o poreklu vozila - Izjava proizvajalca osnovnih/nedodelanih vozil drugih kategorij, razen M1. |

--------------------------------------------------